<classify> HATIMAYE majengo ya wizara zote 21 katika Mji wa Serikali, yamekamilika kwa asilimia 99 na wizara zinatakiwa kuhamia katika ofi si zake.Akizungumza jana baada ya kutembelea mji huo, Mkuu wa Mkoa wa Dodoma, Dk Binilith Mahenge alisema kukamilika kwa majengo asilimia 99, ni juhudi za Rais John Magufuli aliyetoa fedha na thamani ya fedha imeonekana katika majengo hayo. Akitoa maelezo kuhusu mradi wa Mji wa Serikali, Katibu wa Kikosi Kazi cha Taifa cha Kuratibu Serikali kuhamia Dodoma, Meshack Bandawe alisema ofisi za wizara zimekamilika hivyo ni budi wizara zihamie.Bandawe ambaye pia ni Mratibu wa Ujenzi wa Mji wa Serikali, alisema ujenzi wa ofisi hizo umefanywa na makandarasi sita walioanza kazi Desemba 28, mwaka jana hadi Machi 22, mwaka huu zimekamilika. Alisema makandarasi waliojenga ofisi za wizara hizo 21 ni pamoja na Shirika la Nyumba la Taifa NHC, Suma JKT, Mzinga, Wakala wa Majengao TBA, Chuo Kikuu cha Sayansi na Teknolojia Mbeya MUST na Jeshi la Magereza.Alisema majengo ya wizara 21 yamegawanyika katika pande mbili, wizara 12 zipo upande wa Kusini ya mji huo na ofisi 12 zipo upande wa Kaskazini na miundombinu mbali mbali imefika katika maeneo hayo. Kwa sasa ofisi za wizara mbili, ya Waziri Mkuu Kazi, Vijana na Ajira na Tamisemi zimechelewa kidogo kukamilika kutokana na kuanza ujenzi kwa kuchelewa, lakini zipo ukingoni kukamilika, alisema Bandawe.Alisema kinachofanyika sasa ni uwekaji wa miundombinu chini ya ardhi ikiwemo maji, gesi, Teknolojia ya Habari na Mawasiliano Tehama na mingine ili kuhakikisha inazifikia ofisi za wizara katika mji huo. Katika kuhakikisha watumishi watakaohamia hawatapata taabu ya usafiri, Jiji la Dodoma limeanzisha njia tisa za usafiri kutoka katika maeneo mbali mbali jijini ya kufika katika mji huo kwa lengo la kusafirisha watumishi.Kutoka mjini Dodoma hadi katika Mji wa Serikali ni umbali wa kilometa 17. Alisema ujenzi wa Mji wa Serikali ulizalisha ajira zaidi ya 1,000 kwa watu mbali mbali, waliokuwa wakitoa huduma katika mbalimbali wakati wa ujenzi na shughuli za chakula na majukumu mengine. Kwa upande wake, Mratibu wa Wakala wa Barabara za Vijijini na Mijini Tarura Mkoa wa Dodoma, Lusako Kilemba alisema tayari wameshaanza kufungua barabara zenye urefu wa kilometa 18 kwa kiwango cha changarawe ili kufika katika ofisi hizo.Kilemba alisema mradi huo ulitengewa Sh bilioni moja kutengeneza barabara zenye urefu wa kilometa 46 na hadi sasa wameshapewa Sh milioni 800. Alisema tayari wameanza kufungua barabara zenye urefu wa kilometa 18, ambazo zitakamilika ndani ya mwezi mmoja. Mkurugenzi Mkuu wa Duwasa, David Pallangyo alisema tayari maji kutoka katika visima vinane, yamefikishwa katika tangi la Mji wa Serikali lenye uwezo wa kujaza lita za ujazo milioni moja.Alizitaka wizara ambazo hazijalipia Luku za maji, kufanya hivyo ili kuingiziwa maji katika ofisi zake, kwani tayari miundombinu ya maji imefika katika maeneo hayo. Akizungumza baada ya kukagua majengo ya wizara, miundombinu ya barabara na maji, mkuu wa mkoa aliwataka watu wananchi kutumia fursa ya uwepo wa Mji wa Serikali katika kutoa huduma katika mji huo. Dk Mahenge alipongeza watendaji mbali mbali wakiwemo wa maji, umeme na miundombinu ya barabara, kushughulikia suala la kukamilisha miundombinu katika mji huo. Ujenzi wa Mji wa Serikali katika awamu ya kwanza, umetegua kitendawili cha ofisi mbalimbali za serikali, kupanga katika majengo mbalimbali jijini Dodoma.  <topic>: KITAIFA 